OBRAZLOŽITVENI MEMORANDUM

1. OZADJE PREDLOGA

Obdavčevanje energentov in električne energije v Uniji ureja Direktiva Sveta 2003/96/ES[1] (v nadaljnjem besedilu: Direktiva o obdavčitvi energije ali Direktiva).

V skladu s členom 19(1) Direktive lahko Svet, poleg upoštevanja določb zlasti iz členov 5, 15 in 17 Direktive, na predlog Komisije kateri koli državi članici soglasno dovoli uvedbo nadaljnjih izjem ali znižanj stopenj obdavčitve zaradi upoštevanja posebnih politik.

Cilj tega predloga je Švedski dovoliti, da znotraj opredeljenih meja uporabi znižano stopnjo trošarine na električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske. Cilj tega ukrepa je zagotoviti nadomestilo za višje stroške ogrevanja na teh območjih, ki so posledica posebnih podnebnih razmer v regiji.

Zahteva in njeno splošno ozadje

Člen 19(1) Direktive določa, da lahko Svet na predlog Komisije kateri koli državi članici soglasno dovoli uvedbo nadaljnjih izjem ali znižanj stopenj obdavčitve zaradi upoštevanja posebnih politik.

Odločba Sveta 2005/231/ES[2], kakor je bila spremenjena z Odločbo Sveta 2006/503/ES[3], Švedski dovoljuje, da uporabi znižano stopnjo obdavčitve električne energije, porabljene v gospodinjstvih in podjetjih storitvenega sektorja v nekaterih občinah iz priloge k Odločbi. Znižanje davka mora biti sorazmerno z dodatnimi stroški ogrevanja zaradi severne lege v primerjavi z ostalimi deli Švedske, medtem ko mora biti znižana stopnja v skladu z zahtevami Direktive 2003/96/ES in zlasti z najnižjimi stopnjami iz člena 10 navedene direktive. To dovoljenje preneha veljati 31. decembra 2011.

Švedski organi so z dopisom z dne 8. junija 2011 v skladu s členom 19 Direktive Komisijo obvestili, da nameravajo še naprej uporabljati to znižano stopnjo obdavčitve. Znižanje ne presega 96 SEK/MWh ali 10,40 EUR[4]. Švedska je zaprosila za dovoljenje za uporabo znižane stopnje šest let, tj. do 31. decembra 2017, kar je najdaljše obdobje iz člena 19(2) Direktive.

Švedska utemeljuje, da je ukrep potreben zaradi uresničevanja okoljskih ciljev ter ciljev na področju regionalne in kohezijske politike. Švedska izpostavlja dejstvo, da nacionalna davčna stopnja za elektriko znatno presega minimalne stopnje obdavčitve iz Direktive 2003/96/ES in da zato davčni sistem na nacionalni ravni zagotavlja večjo spodbudo za energetsko učinkovitost, kot je zahtevana na podlagi najnižjih stopenj EU. Vendar švedski organi menijo, da je to visoko splošno stopnjo obdavčitve mogoče ohraniti le, če se severnim območjem, ki so zaradi podnebnih razmer v slabšem konkurenčnem položaju, zagotovi nižji davek. Ukrep bi hkrati ublažil razlike v stroških ogrevanja med različnimi deli države ter tako prispeval k uresničevanju ciljev regionalne in kohezijske politike EU.

Kar zadeva naravo slabšega položaja zaradi razlik v podnebnih razmerah, so švedski organi ponovili izjavo iz prejšnjih zahtev, da so stroški ogrevanja v severnih regijah višji povprečno za 25 %, ker je obdobje, v katerem je potrebno ogrevanje, na teh območjih daljše.

Izguba prihodka, ki izhaja iz znižanja stopnje na 96 SEK/MWh, je ocenjena na 910 milijonov SEK na leto, tj. 99 milijonov EUR.

- Delovanje ukrepa

Ukrep se odobri v obliki znižane stopnje davka. Ta znižana stopnja se neposredno uporabi ob zaračunavanju davka.

- Področje uporabe

Švedski organi so navedli, da so bile razlike med različnimi območji predstavljene z objektivnimi podatki o povprečnih temperaturah. Na podlagi tega se znižana davčna stopnja uporablja v vseh občinah Norrbottenskega, Västerbottenskega in Jämtlandskega okrožja ter občinah Sollefteå, Ånge, Örnsköldsvik, Ljusdal, Malung, Mora, Orsa, Älvdalen in Torsby. Ukrep je omejen na gospodinjstva in podjetja storitvenega sektorja, ker v celoti plačujeta davek na električno energijo le ti skupini. Ker je električna energija, porabljena v predelovalni industriji, v vsakem primeru obdavčena po nižji stopnji, zadevni ukrep ne vpliva na podjetja iz tega sektorja.

Po navedbah švedskih organov zagotavlja ukrep upravičencem na severu države enake pogoje, kot jih ima ista skupina potrošnikov na jugu Švedske.

- Argumenti švedskih organov v zvezi z vplivom ukrepa na notranji trg

Švedski organi menijo, da ukrep ne bo vplival na pravilno delovanje notranjega trga. Čeprav bi lahko ukrep vplival na trgovino med državami članicami zaradi zmanjšanja stroškov podjetij storitvenega sektorja na severu Švedske, bo ta vpliv po mnenju švedskih organov omejen, ker večina podjetij storitvenega sektorja običajno deluje na omejenem geografskem območju.

- Veljavne določbe na področju, na katero se nanaša predlog

Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije.

Ocena ukrepa v skladu s členom 19 Direktive 2003/96/ES

- Upoštevanje posebnih politik

Prvi pododstavek člena 19(1) Direktive se glasi:

„Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo dodatnih izjem ali znižanj zaradi posebnih politik.“

Načrtovani ukrep Švedske vključuje znižanje trošarine za električno energijo, porabljeno v gospodinjstvih in podjetjih storitvenega sektorja na severu Švedske. Švedski organi izpostavljajo dva cilja ukrepa. V zvezi s prvim ukrepom navajajo, da znižana davčna stopnja posredno pozitivno vpliva na okolje, ker omogoča uporabo višje splošne davčne stopnje, kot bi jo bilo mogoče uporabiti v nasprotnem primeru. V zvezi s tem Komisija ugotavlja, da so zahteve glede varstva okolja kot take že sestavni del Direktive 2003/96/ES[5] in jih zato samih po sebi ni mogoče obravnavati v okviru posebnih politik. Vendar Direktiva na splošno ne omogoča obravnavanja posebnih potreb regij ob upoštevanju posebnih podnebnih razmer. Ob upoštevanju navedenega je zato mogoče cilj prispevanja k ohranjanju sorazmerno visoke stopnje obdavčitve prek znižane stopnje, s katero se preprečijo sicer pretirane obremenitve v regijah z navedenimi razmerami, obravnavati v okviru posebnih politik.

V zvezi z drugim ukrepom švedski organi navajajo, da se razlika med stroški ogrevanja potrošnikov med območji na severu Švedske in stroški, ki jih imajo potrošniki v drugih delih države, zaradi znižanja stopnje zmanjša, zaradi česar znižanje prispeva k uresničevanju ciljev regionalne in kohezijske politike.

Na podlagi tega je mogoče v okviru posebnih politik obravnavati tudi dovoljenje, na katerega se nanaša zadevna prošnja.

- Skladnost z drugimi politikami in cilji Unije

Splošna davčna stopnja za električno energijo, ki se uporablja za gospodinjstva in podjetja storitvenega sektorja na Švedskem, je 283 SEK ali 30,70 EUR/MWh, medtem ko je najnižja davčna stopnja v EU za neposlovno uporabo 1 EUR/MWh[6]. Če se upošteva predlagano znižanje, je veljavna stopnja na severu Švedske vsaj 187 SEK/MWh ali 20,29 EUR/MWh. Ker stopnje obdavčitve električne energije na severu Švedske in v ostalih delih države bistveno presegajo najnižjo stopnjo, je mogoče predvidevati, da zadevno znižanje davka dejansko posredno prispeva k doseganju višje splošne ravni varstva okolja, kot to opisujejo švedski organi.

Ob upoštevanju navedenih dejstev je cilj ukrepa delno znižati višje stroške ogrevanja na območjih, na katerih se uporablja znižana davčna stopnja. Po navedbah švedskih organov je poraba električne energije na teh območjih zaradi podnebnih razmer povprečno za 25 % višja kot v ostalih delih države, zlasti zaradi daljšega obdobja, v katerem je potrebno ogrevanje.

Komisija v zvezi s tem ugotavlja, da bi bilo znižanje cene glede na najnovejše cene električne energije na Švedskem, ki bi temeljilo na predlaganem ukrepu, bistveno manjše od 25 % za vse zadevne skupine potrošnikov. Glede na najnovejše podatke Eurostata v zvezi s cenami se to znižanje giba med 3,1 % in 6,8 %, kar je odvisno od ravni porabe zadevnih gospodinjstev in podjetij[7].

Znesek oprostitve je tako še vedno nižji od dodatnih stroškov ogrevanja v zadevnih regijah. Zato se davčna spodbuda za učinkovito porabo energije ohranja na ravni, ki je vsaj enakovredna ravni, ki velja v ostalih delih Švedske.

Zato je mogoče skleniti, da je ukrep združljiv z zdravstveno, okoljsko, energetsko in prometno politiko Unije.

V opisanih okoliščinah se zdi ukrep sprejemljiv tudi z vidika pravilnega delovanja notranjega trga in potrebe po zagotavljanju poštene konkurence. Zlasti zaradi oddaljenosti območij, na katera se ukrep nanaša, ter dejstva, da je omejen na gospodinjstva in podjetja storitvenega sektorja, se ne pričakuje, da bo ukrep povzročil znatno izkrivljanje konkurence ali spremembe trgovinskih tokov med državami članicami. Prav tako je treba opozoriti, da se znižanje davka za zadevna območja uporablja že trideset let, pri čemer Komisija ni seznanjena, da bi zaradi tega nastale kakršne koli težave v zvezi s pravilnim delovanjem notranjega trga ali drugimi cilji politike EU.

- Obdobje uporabe ukrepa in razvoj okvira EU o obdavčitvi energije

Komisija predlaga, da se določi najdaljše obdobje uporabe v skladu z Direktivo 2003/96/ES, tj. šest let. To obdobje naj bi zadevnim podjetjem in potrošnikom zagotovilo zadostno stopnjo gotovosti.

Kar zadeva nadaljnji razvoj obstoječega pravnega okvira in natančneje predlog o reviziji Direktive 2003/96/ES, ki ga je Komisija predložila 13. aprila 2011 [COM(2011) 169], je treba opozoriti, da sprememba veljavnih pravil na podlagi sprejetja tega predloga ne bi pomembno vplivala na uporabo predlaganega dovoljenja. Zato v zvezi s tem niso potrebni posebni varnostni ukrepi.

Pravila glede državnih pomoči

Po znižanju, ki ga načrtujejo švedski organi, se bo pri davčnih stopnjah za električno energijo v zadevnih regijah še naprej upoštevala najnižja stopnja obdavčitve v skladu s členom 10 Direktive 2003/96/ES. Poleg tega se bo dovoljenje Sveta uporabljalo od 1. januarja 2012 do 31. decembra 2017 (torej manj kot 10 let). Zato se za zadevni ukrep uporablja tako imenovana Uredba o splošnih skupinskih izjemah (Uredba (ES) št. 800/2008)[8], kar pomeni, da zanj predhodno obvestilo ni potrebno.

2. REZULTATI POSVETOVANJ Z ZAINTERESIRANIMI STRANMI IN OCENE UČINKA

Posvetovanje z zainteresiranimi stranmi

Ta predlog temelji na zahtevi Švedske in zadeva le to državo članico.

Zbiranje in uporaba strokovnih mnenj

Zunanje strokovno mnenje ni bilo potrebno.

Ocena učinka

Ta predlog se nanaša na dovoljenje, ki se podeli eni sami državi članici na njeno lastno zahtevo.

3. PRAVNI ELEMENTI PREDLOGA

Cilj predloga je Švedski dovoliti, da odstopa od splošnih določb Direktive Sveta 2003/96/ES in znotraj opredeljenih meja uporablja različne stopnje obdavčitve električne energije.

Pravna podlaga

Člen 19 Direktive Sveta 2003/96/ES.

Načelo subsidiarnosti

Področje posredne obdavčitve, ki je obravnavano v členu 113 PDEU, samo po sebi ni v izključni pristojnosti EU v smislu člena 3 PDEU.

Kljub temu sočasno izvajanje pristojnosti držav članic na tem področju strogo ureja in omejuje veljavna zakonodaja EU. V skladu s členom 19 Direktive 2003/96/ES je le Svet pooblaščen, da državi članici dovoli uvedbo nadaljnjih izjem ali znižanj, kot predvideva navedena določba. Države članice ne morejo prevzeti te naloge Sveta.

Predlog je zato v skladu z načelom subsidiarnosti.

Načelo sorazmernosti

Predlog je v skladu z načelom sorazmernosti. Znižanje davkov ne presega tega, kar je potrebno za doseganje zadevnega cilja.

Izbira instrumentov

Predlagani instrument: Sklep Sveta.

Člen 19 Direktive 2003/96 določa le to vrsto ukrepa.

4. POSLEDICE ZA PRORAČUN

Ukrep finančno in administrativno ne obremenjuje EU. Zato predlog ne vpliva na proračun EU.

2011/0403 (NLE)

Predlog

SKLEP SVETA

o dovoljenju Švedski, da v skladu s členom 19 Direktive 2003/96/ES uporabi znižano stopnjo obdavčitve električne energije, porabljene v gospodinjstvih in podjetjih storitvenega sektorja na nekaterih območjih na severu Švedske

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije[9] ter zlasti člena 19(1) Direktive,

ob upoštevanju predloga Evropske komisije,

ob upoštevanju naslednjega:

1. Odločba Sveta 2005/231/ES[10], kakor je bila spremenjena z Odločbo Sveta 2006/503/ES[11], Švedski dovoljuje, da v skladu s členom 19 Direktive 2003/96/ES do 31. decembra 2011 uporablja znižano stopnjo trošarine za električno energijo, porabljeno v gospodinjstvih in podjetjih storitvenega sektorja na nekaterih območjih na severu Švedske.

2. Z dopisom z dne 8. junija 2011 je Švedska zahtevala dovoljenje za nadaljnjo uporabo znižane stopnje trošarine za električno energijo, ki jo porabijo zadevni potrošniki, in sicer za dodatnih šest let, tj. do 31. decembra 2017. Znižanje bi se omejilo na 96 SEK/MWH.

3. Na zadevnih območjih so stroški ogrevanja zaradi daljšega obdobja, v katerem je potrebno ogrevanje, povprečno za 25 % višji kot v ostalih delih države. Zaradi zmanjšanja stroškov električne energije za gospodinjstva in podjetja storitvenega sektorja na teh območjih se tako zmanjša razlika med skupnimi stroški ogrevanja potrošnikov na severu Švedske in stroški potrošnikov v ostalih delih države. Ukrep zato prispeva k uresničevanju ciljev regionalne in kohezijske politike. Poleg tega ukrep Švedski omogoča uporabo višje splošne davčne stopnje električne energije, kot bi jo bilo mogoče uporabiti v nasprotnem primeru, in tako posredno prispeva k doseganju ciljev okoljske politike.

4. Znižanje davka ne sme presegati zneska, ki je potreben za zagotovitev nadomestila za dodatne stroške ogrevanja za gospodinjstva in podjetja storitvenega sektorja na severu Švedske.

5. Znižane stopnje obdavčitve bodo višje od najnižjih stopenj iz člena 10 Direktive 2003/96/ES.

6. Glede na oddaljenost območij, na katera se ukrep nanaša, dejstvo, da znižanje ne sme preseči dodatnih stroškov ogrevanja na severu Švedske, ter omejenost ukrepa na gospodinjstva in podjetja storitvenega sektorja, se ne pričakuje, da bo ukrep povzročil znatno izkrivljanje konkurence ali spremembe v trgovanju med državami članicami.

7. Zato je ukrep sprejemljiv z vidika pravilnega delovanja notranjega trga in potrebe po zagotovitvi poštene konkurence ter združljiv z zdravstveno, okoljsko, energetsko in prometno politiko Evropske unije.

8. Da bi se zadevnim podjetjem in potrošnikom zagotovila zadostna stopnja gotovosti, je primerno, da se Švedski dovoli uporaba znižane stopnje obdavčitve električne energije za porabo na severu Švedske do 31. decembra 2017.

9. Zagotoviti je treba nadaljnjo uporabo dovoljenja iz Odločbe 2005/231/ES, ki je bilo zaradi podobnih razlogov odobreno za predhodno obdobje, ne da bi pri tem nastala vrzel med iztekom veljavnosti navedene odločbe in začetkom veljavnosti tega sklepa –

SPREJEL NASLEDNJI SKLEP:

Člen 1

10. Švedski se dovoli uporaba znižane stopnje obdavčitve električne energije, porabljene v gospodinjstvih in podjetjih storitvenega sektorja v občinah iz Priloge.Znižanje običajne nacionalne stopnje obdavčitve električne energije ne presega zneska, ki je potreben za zagotovitev nadomestila za dodatne stroške ogrevanja zaradi severne lege v primerjavi z ostalimi deli Švedske, in ne presega 96 SEK/MWh.

11. Nižje stopnje obdavčitve morajo biti v skladu z zahtevami iz Direktive 2003/96/ES, zlasti z najnižjimi stopnjami obdavčitve iz člena 10 navedene direktive.

Člen 2

Ta sklep se uporablja od 1. januarja 2012 in preneha veljati 31. decembra 2017.

Člen 3

Ta sklep je naslovljen na Kraljevino Švedsko.

V Bruslju,

Za Svet

Predsednik

Priloga

Regije | Občine, |

Norrbottensko okrožje | Vse občine |

Västerbottensko okrožje | Vse občine |

Jämtlandsko okrožje | Vse občine |

Västernorrlandsko okrožje | Sollefteå, Ånge, Örnsköldsvik, |

Gävleborško okrožje | Ljusdal, |

Dalarnsko okrožje | Malung, Mora, Orsa, Älvdalen |

Värmlandsko okrožje | Torsby |

[1] Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije, UL L 283, 31.10.2003, str. 51.

[2] UL L 72, 18.3.2005, str. 27.

[3] UL L 199, 21.7.2006, str. 19.

[4] Na podlagi menjalnega tečaja z dne 1. oktobra 2010 (9,2183 SEK = 1 EUR), glej člen 13(1) Direktive 2003/96/ES.

[5] Glej zlasti uvodni izjavi 6 in 7.

[6] V skladu s členom 11(4) Direktive 2003/96/ES lahko države članice omejijo področje uporabe znižane stopnje obdavčitve za poslovno uporabo. Kot je navedeno zgoraj, Švedska davčno stopnjo za neposlovno uporabo dejansko uporablja za gospodinjstva in podjetja storitvenega sektorja.

[7] Vir : Podatki Eurostata o cenah za drugo polovico leta 2010. Podatki se nanašajo na neindustrijsko uporabo kategorij DA (poraba manjša od 1 000 kWh) do DE (poraba večja od 15 000 kWh).

[8] Uredba Komisije (ES) št. 800/2008 z dne 6. avgusta 2008 o razglasitvi nekaterih vrst pomoči za združljive s skupnim trgom z uporabo členov 87 in 88 Pogodbe (Uredba o splošnih skupinskih izjemah), UL L 214, 9.8.2008 .

[9] UL L 283, 31.10.2003, str. 51.

[10] UL L 72, 18.3.2005, str. 27.

[11] UL L 199, 21.7.2006, str. 19.